יובל סגל (1971)

יובל סגל (נולד ב-3 בספטמבר 1971, י"ג באלול ה'תשל"א) הוא שחקן, יוצר, קומיקאי ודוגמן ישראלי. סגל נולד במושב יובל ובילדותו עברה המשפחה להתגורר בכפר סבא. סבו היה המשורר והמתרגם אליעזר כגן ודודתו היא השחקנית תחיה דנון. הוא נקרא על שם דודו, רב"ט יובל שמואלי, שנספה בצוללת דקר. בצעירותו עסק בסיף והיה אלוף ישראל במספר קטגוריות גיל. באמצע שנות התשעים החל לדגמן, והוביל קמפיינים של חברות אופנה, בהן "המשביר לצרכן". כמו כן, השתתף בפרסומות רבות. בשנת 1996 זכה בפרס דוגמן השנה בטקס פרסי האופנה. בשנת 1997 החל ללמוד משחק בבית הספר למשחק של יורם לוינשטיין, והתקבל ללהקת השחקנים של "הבימה". בשנה הראשונה ללימודיו קיבל את התפקיד הטלוויזיוני הראשון שלו בתפקיד משני בסדרת הדרמה של איילת דקל ואורי ענבר "כחול עמוק" אשר שודרה בערוץ 2 בזכיינית טלעד. בשנת 1998 גילם סגל את דני ז'ואני בסדרה הקומית "שמש" בערוץ 2. בין ההצגות בהן השתתף ב"הבימה" ניתן למצוא את "במלחמה כמו במלחמה", "עקב אכילס", "צורה לאהבה", "זוגיות" ו"הנאהבים והנעימים". כמו כן השתתף ב"דצמבר" בתיאטרון בית ליסין. ב-1998 החל לשחק בסדרת הטלוויזיה "טירונות" בתפקיד רועי ממן. ב-1999 השתתף בסרט הקולנוע "זמן אוויר" בתפקיד מיכה. בשנת 2001 הנחה ביחד עם רמה מסינגר, את שעשועון הטלנובלות "מלכת הלבבות" בערוץ ויוה. אחד מסרטיו המשמעותיים של סגל היה "מתנה משמיים" של דובר קוסאשווילי משנת 2003. משחקו זיכה אותו במועמדות לפרס אופיר. באותה שנה השתתף ב"הייתה לי ילדות מאושרת" של אורי סיון. בשנת 2004 שיחק בסרטו של מרק רוזנבאום "לרקוד" בתפקיד יקי. באותה שנה החל להשתתף בסדרת המערכונים "קצרים". באותה תקופה החל להנחות את תוכנית הקולנוע בערוץ הראשון "טלסינמה". ב-2006 שיחק סגל בסדרת הדרמה של HOT "פרשת השבוע", בתפקיד אלישע בן דוד. בשנת 2006 החל לשחק בקומדיית המצבים "החיים זה לא הכל", לצד אבי קושניר וענת וקסמן, שם גילם את אהוד (טל) המורה לריקוד. בשנים 2010–2012 שיחק בסדרת הדרמה קומית "טקסי דרייבר" שאותה גם יצר וכתב, ושיחק בתפקיד ראשי את יגאל לוי. בשנת 2012 החל לשחק בהצגת הבימה "שרי המלחמה", שם גילם את גבע, שר הביטחון. ב-2013 שיחק בעונתה השנייה של "חסמבה דור 3" בתפקיד יואב צור. סגל הוביל יחד עם קרן מור ועם שחר חסון את הקמפיין של חברת כרטיסי האשראי "לאומי קארד" משנת 2008 עד 2021. בשנת 2013 השתתף במחזה "עובד בשביל שניים" בתיאטרון בית ליסין, מאת ריצ'רד בין, עם אלי יצפאן, נועם פנחסוב, ענת מגן-שבו ועוד, בבימויו של משה קפטן. ב-2014 שודרה עונתה השנייה של הסדרה "פלפלים צהובים", שם גילם את ד"ר גביש. באותה שנה שיחק בסרט "אפס ביחסי אנוש", בתפקיד בועז, מפקד הבסיס. ביולי 2014 החל לגלם את דמותו של פרופסור לנדאו בסדרה "מתים לרגע". בהמשך השנה השתתף כאורח בתוכנית "הכל הולך", המשודרת בערוץ 13. ב-2015 החל לשחק בסדרה הדרמה של יס "פאודה", בתפקיד מורנו, מפקד יחידת המסתערבים. באותה שנה החל לשחק גם במחזות "ארוחת פרידה" ו"אילוף הסוררת" בתיאטרון בית ליסין. ב-2016 שיחק בסדרה הקומית "סופשלי". ב-2016 הופיע בתפקיד הראשי בסרטו של איתן גרין "חדרי הבית". ב-2019 הופיע בתפקיד של איציק מסיקה בסדרה "בת אל הבתולה". בנוסף באותה שנה השתתף בסדרה "נחמה" של הקומיקאי והשחקן רשף לוי. כמו כן מגלם תפקיד ראשי במחזה "מיזרי" שהועלה במרץ 2019 בתיאטרון הקאמרי. בשנת 2020 החל להשתתף במחזה "אלוהי הקטל" בתיאטרון הקאמרי. בשנת 2022 השתתף בעונה השמינית של "רוקדים עם כוכבים" בקשת 12 והודח שני. בשנת 2023 שיחק בסדרה הקומית "קופה ראשית" בתפקיד איציק. באותה שנה שיחק בסדרת הנוער "פול ספיד" בתפקיד אדי שגב מנהל נבחרת ישראל. סגל נשוי למיה ישראלי, בתו של אלי ישראלי ולהם שלושה ילדים. מתגורר בתל אביב. יובל סגל, במיזם "אישים" לתיעוד היצירה הישראלית יובל סגל, במסד הנתונים הקולנועיים IMDb (באנגלית) יובל סגל, באתר "אידיבי", מאגר הידע העברי לקולנוע ישראלי ועולמי יובל סגל, באתר AllMovie (באנגלית) יובל סגל, במסד הנתונים הקולנועיים KinoPoisk (ברוסית) יובל סגל, דף שער בספרייה הלאומית יובל סגל, בארכיון הבימה יובל סגל, באתר ארכיון הסרטים הישראלי בסינמטק ירושלים קרן נתנזון, תפעיל מונה, באתר ynet, 24 ביוני 2009 גילי איזיקוביץ, טקסי דרייבר: יובל סגל במושב הנהג, באתר הארץ, 6 במרץ 2010 רועי בהריר, לא מפונק: יובל סגל מדבר, באתר nrg‏, 29 באפריל 2010 יוני בינרט, "מבקרי הטלוויזיה פלצנים", באתר nrg‏, 10 בנובמבר 2010 יורם יובל, שיחת נפש עם יובל סגל, הטלוויזיה החינוכית, 10 באוקטובר 2012 רן בוקר, יובל סגל: "כבר לא עסוק בלהיות נחמד", באתר ynet, 8 באוגוסט 2014 מערכת גיא פינס, הדרמה הגדולה מאחורי הקלעים עם יובל סגל, באתר nana10‏, 24 בפברואר 2015 מרט פרחומובסקי, עכבר העיר אונליין, יובל סגל: "אני שואל את עצמי אם לא כדאי לעזוב את הכל וללכת לעבוד בתור מציל", באתר הארץ, 4 במאי 2017 נירית אנדרמן, יובל סגל: "מפרקים את האזרחים פה, אני בבחירות לא מצביע", באתר הארץ, 23 באוקטובר 2018 יאיר אשכנזי, קרן מור ויובל סגל עולים לראשונה יחד על במת התיאטרון ומספרים הכל על הזוגיות שלהם, באתר הארץ, 18 באפריל 2019 שגיא בן נון‏, ים של נחמה, באתר וואלה, 28 ביולי 2019 אפרת וכטל, ‏חגיגות היובל, באתר ‏מאקו‏, 25 בנובמבר 2021 טלי ליפקין-שחק, אתה נכנס למונית ושוכח, באתר nrg‏, 27 בינואר 2006